Gripur júnímánaðar í Þjóðminjasafni Íslands er prýðilegt , útskorið drykkjarhorn frá 16. öld . Það ber einkenni íslensku drykkjarhornanna frá síðmiðöldum . Útskornum myndum er skipað niður í fjögur aðgreind belti sem umlykja hornið . Á því efsta eru fjórir hringir og í einum þeirra sjást mannamyndir en í þremur eru myndir af kynjadýrum , eins og algeng eru í miðaldaútskurði í bein og tré . Þar fyrir neðan er belti með ólæsilegum höfðaletursstöfum . Kynjadýr koma einnig fyrir í næstneðsta belti hornsins en ólæsilegir höfðaleturstafir eru í næst efsta beltinu . Hið neðsta er óútskorið . Þótt hornið sé af útlendum nautgrip þá er höfðaletrið til marks um að út var það skorið á Íslandi þar sem sú leturtegund er alíslensk . Silfurbeitir á horninu eru síðari tíma viðbætur , líklega frá 19. öld . Þetta horn er nefnt Abrahamshornið , því áður nefndar mannamyndir sýna Abraham og Melkísedek konung í Salem . Sambærilegar myndir koma fyrir á prenti frá 16. öld sem tímasetning hornsins byggist á . Saga hornsins fyrstu aldirnar er óþekkt . Bandarísk hjón í Rochester í Minnesota hrepptu það á uppboði þar árið 1985 og fyrir tilstuðlan Ellen Marie Magerøy , listfræðings , seldu þau það fljótlega norsku ríkisstjórninni . Það var vinabragð Norðmanna þegar Thorvald Stoltenberg menntamálaráðherra Noregs færði hornið íslensku þjóðinni að gjöf í opinberri heimsókn sinni til Íslands árið 1987 . Drykkjarhorn voru í eigu stórhöfðingja og biskupsstóla . Drukkið var af þeim í veislum eða við helgiathafnir . Alls er vitað um 38 varðveitt , útskorin horn frá því fyrir siðaskipti . Þau voru eftirsótt af erlendum ferðamönnum sem komu til Íslands á 19. öld . Það er ástæða þess að langflest þeirra höfnuðu í erlendum söfnum . Tíu eru nú varðveitt í Þjóðminjasafni Íslands en á seinustu árum hafa velunnarar safnsins hlutast til um að tvö hafa endurheimst til landsins meðan önnur prýða erlend söfn , allt frá Þjóðlistasafninu ( Hermitage ) í Sankti Pétursborg í Rússlandi til Þjóðminjasafns Dana . Þar eru enn nokkur íslensk horn varðveitt , en árið 1930 afhentu Danir , samkvæmt samningi , fjölda íslenskra gripa til Þjóðminjasafns Íslands , þar á meðal fjögur drykkjarhorn . Eitt horna Þjóðminjasafns Dana er lykilgripur á grunnsýningu Þjóðminjasafns Íslands . Það er nefnt Kanahornið og var skorið af Brynjólfi Jónssyni bónda og lögréttumanni í Skarði á Landi ( 1550 - eftir 1627 ) . Hann skar og hornið sem varðveitt er í Hermitage í Sankti Pétursborg . Í maímánuði var opnuð sýningin LUX í Slottsfjellsmuseet í Túnsbergi þar sem sýndir eru dýrgripir frá Noregi , Danmörku og Íslandi . Það lá beint við að lána Abrahamshornið á þá sýningu þar sem varpað er ljósi á náin menningartengsl milli þessara þjóða í nútíð og fortíð . Sýningin stendur í Túnsbergi fram til ársins 2021 .